টানা ছুটির জেরে অর্থবছর শেষের কাজ নিয়ে উদ্বেগ

কলকাতা: চলতি অর্থবছরের শেষ লগ্নে একের পর এক সরকারি ছুটি পড়ায় প্রশাসনিক কাজকর্মে জটিলতা তৈরি হয়েছে। সাধারণত অর্থবছর শেষ হয় ৩১ মার্চ, তবে তার আগেই টানা ছুটি থাকায় সরকারি দফতরগুলির কাজে ব্যাঘাত ঘটতে পারে বলে আশঙ্কা করা হচ্ছে। এই সমস্যা সামাল দিতে রাজ্য সরকার বিশেষ ব্যবস্থা গ্রহণ করেছে। অর্থ দফতরের বিজ্ঞপ্তি অনুযায়ী, ২৯ মার্চ, শনিবার কর্মীদের অতিরিক্ত কাজ করতে হবে, যাতে অর্থবছর শেষের আগেই সব গুরুত্বপূর্ণ আর্থিক লেনদেন সম্পন্ন করা যায়।

সরকারি ছুটির তালিকা অনুযায়ী, বৃহস্পতিবার মতুয়া সম্প্রদায়ের ধর্মগুরু হরিচাঁদ ঠাকুরের জন্মদিন উপলক্ষে সরকারি ছুটি ছিল। এরপর শনিবার ও রবিবার সাপ্তাহিক ছুটির পাশাপাশি সোমবার ও মঙ্গলবার ঈদের ছুটি থাকছে। ফলে ৩১ মার্চের আগে কার্যদিবস কমে গিয়েছে, যা প্রশাসনিক ও আর্থিক কাজের গতি শ্লথ করতে পারে। এই পরিস্থিতিতে অর্থ দফতরের তরফে বিশেষ সিদ্ধান্ত নেওয়া হয়েছে, যাতে সরকারি লেনদেন ও দাফতরিক কাজের কোনও সমস্যা না হয়।

আরও পড়ুন: ভুতুড়ে ভোটার এড়াতে দলগুলিকে বিএলএ নিয়োগের আর্জি কমিশনের

অর্থ দফতর স্পষ্টভাবে জানিয়ে দিয়েছে, ৩১ মার্চ রাত ১২টা পর্যন্ত অনলাইনে আর্থিক লেনদেন করা যাবে। তবে, অফলাইন লেনদেনের জন্য সময়সীমা বেঁধে দেওয়া হয়েছে। নির্দেশ অনুসারে, শুক্রবার বিকেল ৪টার মধ্যেই যাবতীয় সরকারি আর্থিক কার্যক্রম সম্পন্ন করতে হবে। নির্ধারিত সময়সীমার পর আর কোনও অফলাইন লেনদেন বা প্রশাসনিক অনুমোদন গ্রহণযোগ্য হবে না।

অর্থবছরের শেষ মুহূর্তের এই ব্যস্ততা সামাল দিতে বিশেষ পরিকল্পনা গ্রহণ করা হয়েছে। সরকারি লেনদেন যাতে ব্যাহত না হয়, সে কারণে অনলাইন লেনদেনকে অগ্রাধিকার দেওয়া হয়েছে। কর্মীদের নির্ধারিত সময়ের মধ্যে কাজ শেষ করতে বলা হয়েছে, যাতে নতুন অর্থবছরের কার্যক্রম যথাযথভাবে শুরু করা যায়।

প্রশাসনের পক্ষ থেকে স্পষ্ট নির্দেশ, আগামী ২ এপ্রিল থেকে নতুন অর্থবছর শুরু হবে। তার আগে সমস্ত আর্থিক কাজ ও লেনদেন সম্পন্ন করতে হবে, যাতে সরকারি প্রকল্প ও প্রশাসনিক কার্যক্রম নিরবচ্ছিন্নভাবে চলতে পারে। ছুটির কারণে সাময়িক সমস্যা তৈরি হলেও, সরকার এই বিশেষ পদক্ষেপের মাধ্যমে পরিস্থিতি নিয়ন্ত্রণে রাখার চেষ্টা করছে।